Konkurssien määrä väheni tammi–elokuussa 15,1 prosenttia, kertoo Tilastokeskus. Sen mukaan elokuun loppuun mennessä on pantu tänä vuonna vireille lähes 1 760 konkurssia. Viime vuonna vastaavana aikana konkursseja pantiin vireille yli 300 enemmän kuin nyt.

Konkurssien määrä väheni Tilastokeskuksen mukaan muun muassa teollisuudessa ja kaivostoiminnassa, rakennusalalla sekä kaupan ja kuljetuksen aloilla.

Lukumääräisesti konkurssit vähenivät eniten rakennusalalla: Konkursseja pantiin alalla vireille 371. Se on lähes viidenneksen vähemmän kuin vastaavana aikana viime vuonna.

Entistä enemmän, 143 konkurssia, pantiin vireille puolestaan majoitus- ja ravitsemistoiminnassa. Se on nelisen prosenttia enemmän kuin viime vuonna. Tilastokeskus painottaa, ettei konkurssin vireille paneminen aina tarkoita, että yritys menisi konkurssiin.